MNB azonosító kód: E58

Kitöltési előírások

A magyar állam által kibocsátott kamatozó értékpapírok cash-flow és kamatadatai

**I. Általános előírások**

A jelentésben a magyar állam által kibocsátott valamennyi kamatozó típusú, hitelviszonyt megtestesítő értékpapír aktuális cash-flow és kamatadatait kell szerepeltetni. (Jelenleg ez a forintban és devizában denominált Magyar Államkötvényeket, a Prémium Magyar Állampapírt, a Prémium Euró Magyar Állampapírt, az Euró Magyar Állampapírt, a Babakötvényt, az Önkormányzati Magyar Államkötvényt, a Bónusz Magyar Állampapírt, a Fix Magyar Állampapírt és a Magyar Állampapír Pluszt foglalja magában.)

A táblákban és a jelen kitöltési előírásokban használt fogalmak magyarázatát e melléklet I. E. 2. pontja tartalmazza.

**II. A tábla kitöltésével kapcsolatos részletes előírások**

A dátumokat minden esetben éééé.hh.nn formátumban, előnullázva kell megadni.

Az adatokat 4 tizedesjegy pontossággal kell megadni.

Azokat az oszlopokat, amelyek egy bizonyos eseményhez kapcsolódóan nem értelmezhetőek, üresen kell hagyni (0 sem megengedett). Például tőketörlesztés esetén a kamatperiódus kezdete és vége, illetve a megállapított éves kamat oszlopok nem értelmezhetők.

**01. tábla: A magyar állam által kibocsátott kamatozó értékpapírok cash-flow és kamatadatai**

A táblában kizárólag azon papírok adatait kell szerepeltetni, amelyek a tárgyidőszakban kerültek kibocsátásra, vagy amelyekkel kapcsolatban a tárgyidőszakban egyéb esemény következett be (kamatfizetés, tőketörlesztés, visszavásárlás, lejárat).

Abban a hónapban, amikor az értékpapír kibocsátásra került, a kibocsátáson kívül fel kell tüntetni a lejáratig fizetendő összes tőketörlesztést, amely a futamidő alatt bekövetkező törlesztés mennyiségének arányát jelenti az eredeti névértékhez képest. A tőketörlesztések összege pontosan 100 százalék legyen. Ha a futamidő alatt a kibocsátáskor jelentett tőketörlesztések adatai megváltoznak, az új adatokat a fentebb leírt módon kell jelenteni.

# Fix kamatozású értékpapírok esetén a kibocsátás hónapjában meg kell adni a lejáratig kifizetésre kerülő összes kamatot. Változó kamatozású államkötvények esetén az aktuális kamatot az új kamatperiódus első hónapjában mint tárgyhónapban kell jelenteni.

Az egyes oszlopok kitöltésére vonatkozó előírások:

**c/** és **d/** A felhasználható kódokat a 3. melléklet 4.5. pontja szerinti, az MNB honlapján közzétett technikai segédlet tartalmazza.

**g/** Az adott kamatperiódusra megállapított kamat nagysága évesítve, százalékban kifejezve.

**i/** A kibocsátást negatív, a kamatfizetés, tőketörlesztés, visszavásárlás és lejárat eseményeket pozitív előjellel kell jelenteni.

2-es kód esetén a ténylegesen kifizetett kamat nagyságát kell megadni, százalékban kifejezve.

3-as és 4-es kód esetén a tőketörlesztés és visszavásárlás arányát kell megadni az eredeti névértékhez képest.

5-ös kóddal csak a teljes állomány futamidő végén történő lejáratát kell szerepeltetni. Tőketörlesztő papír esetén az utolsó törlesztés jelenti a lejáratot, amelyet 3-as kóddal kell feltüntetni.