**MNB azonosító kód: L72**

**Kitöltési előírások**

**Negyedéves jelentés a jelzáloghitel-finanszírozás megfelelési mutatóról**

**I. Általános előírások**

1. A tábla kitöltése során a hitelintézetek jelzálogalapú eszközei és forrásai közötti lejárati összhang szabályozásáról szóló 22/2022. (VI. 11.) MNB rendeletben (a továbbiakban: Jmmr.) foglaltak az irányadók, a jelen kitöltési előírások figyelembevételével.

2. Az adatokat az adatszolgáltató által alkalmazott számviteli szabályozás szerint, a vonatkozó szerződésekkel összhangban kell jelenteni, könyv szerinti nettó értéken.

3. Az adatszolgáltatásnak a tárgyidőszak utolsó napjára vonatkozó állományi adatokat kell tartalmaznia.

4. A forintra történő átszámítást a tárgyidőszak utolsó napján érvényes, az MNB által közzétett hivatalos devizaárfolyamon, illetve az MNB által nem jegyzett deviza esetében a hitelintézetek és a pénzügyi vállalkozások éves beszámoló készítési és könyvvezetési kötelezettségeinek sajátosságairól szóló 250/2000. (XI. 24. Korm. rendelet (a továbbiakban: Hitkr.) 9. § (5) bekezdése szerint kell elvégezni.

5. Az eredeti futamidő az adott forrásra vonatkozóan a jelzáloglevél vagy fedezett értékpapír kibocsátásakor, az önálló zálogjog eladásakor vagy a refinanszírozási jelzáloghitel felvételekor fennálló futamidő.

**II. A táblák kitöltésével kapcsolatos részletes előírások**

**JMM tábla: Negyedéves jelentés a jelzáloghitel-finanszírozás megfelelési mutatóról**

1. A táblát a Jmmr. 1. § (1) bekezdése szerinti hitelintézeti csoport (a továbbiakban: hitelintézeti csoport) tagjának nem kell kitöltenie.

2. A tábla egyes oszlopainak kitöltésére vonatkozó előírások:

A tábla a) és b) oszlopában az állományi adatokat az I. pontban előírt módon kell meghatározni. A b) oszlopban a Jmmr. 2. melléklet 4. és 5. pontja szerint számolt értéket kell megadni.

A tábla c) oszlopában az a) és b) oszlopban megadott adatok összegét kell jelenteni.

A tábla d) oszlopában a Jmmr. 2. melléklet 8. pontjában meghatározott súlyokat kell feltüntetni, amennyiben nem egész szám, akkor egy tizedesjegy pontossággal.

A tábla e) oszlopában – a jelen kitöltési előírások eltérő rendelkezése hiányában – az c) és d) oszlopban megadott adatok szorzatát kell jelenteni. Amennyiben a c) és d) oszlop töltése tilos, akkor az e) oszlopban az a) és b) oszlop értékének súlyozatlan összegét kell megadni.

3. A tábla egyes sorainak kitöltésére vonatkozó előírások:

**003. sor:** itt kell jelenteni a hitelintézet által, illetve hitelintézeti csoport esetén a hitelintézeti csoport tagjai által kibocsátott, a jelzálog-hitelintézetről és a jelzáloglevélről szóló 1997. évi XXX. törvény (a továbbiakban: Jht.) 11. §-a szerinti, nem a hitelintézet, illetve hitelintézeti csoport esetén nem ugyanazon hitelintézeti csoport tagjának mérlegében nyilvántartott, 3 éven túli eredeti futamidejű értékpapírokat, a Jmmr. 2. melléklet 8. pontja szerint figyelembe vehető, 5 éven túli eredeti futamidejű zöld jelzáloglevelek kivételével, amelyek tekintetében rendelkezésre áll a Jmmr. 2. melléklet 3. pont f) alpontja szerinti hitelminősítés.

**004. sor:** itt kell jelenteni a Jht. 5. § (1) bekezdése szerinti, kapott pénzkölcsönöket, amennyiben azok eredeti futamideje 3 éven túli, és a pénzkölcsönt nem ugyanazon hitelintézeti csoport tagja nyújtotta, a Jmmr. 2. melléklet 8. pontja szerint figyelembe vehető, kapott 5 éven túli eredeti futamidejű zöld refinanszírozási jelzáloghitelek kivételével.

**005. sor:** itt kell jelenteni a Jht. 8. § (5) bekezdése szerinti vételártartozásokat, amennyiben azok eredeti futamideje 3 éven túli, és az önálló zálogjogot nem ugyanazon hitelintézeti csoport tagja szerezte meg, a Jmmr. 2. melléklet 8. pontja szerint figyelembe vehető, 5 éven túli eredeti futamidejű zöld vételártartozások kivételével.

**006. sor:** itt kell jelenteni a Jht. 5. § (1) bekezdése szerinti pénzkölcsönnyújtások állományát, valamint a   
Jht. 8. § (5) bekezdése szerinti vételár-követelések összegét, amennyiben azok eredeti futamideje 3 éven túli, és nem ugyanazon hitelintézeti csoport tagjának mérlegében vannak nyilvántartva, a Jmmr. 2. melléklet 8. pontja szerint figyelembe vehető, 5 éven túli eredeti futamidejű zöld pénzkölcsönnyújtások és vételár-követelések összegének kivételével.

**007. sor:** itt kell jelenteni a hitelintézet által, illetve hitelintézeti csoport esetén a hitelintézeti csoport tagjai által kibocsátott, a Jht. 11. §-a szerinti, nem a hitelintézet, illetve hitelintézeti csoport esetén nem ugyanazon hitelintézeti csoport tagjának mérlegében nyilvántartott, 5 éven túli eredeti futamidejű zöld jelzáloglevelek Jmmr. 2. melléklet 8. pontja szerint számított értékét, amelyek tekintetében rendelkezésre áll a Jmmr. 2. melléklet 3. pont f) alpontja szerinti hitelminősítés.

**008. sor:** itt kell jelenteni a Jht. 5. § (1) bekezdése szerinti, a Jmmr. 2. melléklet 8. pontja szerint zöld refinanszírozási hitelként figyelembe vehető kapott pénzkölcsönöket, amennyiben azok eredeti futamideje 5 éven túli, és a pénzkölcsönt nem ugyanazon hitelintézeti csoport tagja nyújtotta.

**009. sor:** itt kell jelenteni a Jht. 8. § (5) bekezdése szerinti, a Jmmr. 2. melléklet 8. pontja szerint zöldként figyelembe vehető vételártartozásokat, amennyiben azok eredeti futamideje 5 éven túli, és az önálló zálogjogot nem ugyanazon hitelintézeti csoport tagja szerezte meg.

**010. sor:** itt kell jelenteni a Jht. 5. § (1) bekezdése szerinti pénzkölcsön-nyújtások, valamint a Jht. 8. § (5) bekezdése szerinti vételár-követelések állományát, amennyiben azok eredeti futamideje 5 éven túli és a Jmmr. szerint zöldnek minősülnek. Az e) oszlopban ezek Jmmr. 2. melléklet 10. és 11. pontja szerint számolt összegét kell megadni.

**011. sor:** itt kell jelenteni a hitelintézet által, illetve hitelintézeti csoport esetén a hitelintézeti csoport tagjai által 2015. március 31. előtt kibocsátott, Jht. 11. §-a szerinti, a hitelintézet, illetve hitelintézeti csoport esetén ugyanazon hitelintézeti csoport tagjának mérlegében nyilvántartott, 3 éven túli eredeti futamidejű értékpapírokat, amelyek tekintetében rendelkezésre áll a Jmmr. 2. melléklet 3. pont f) alpontja szerinti hitelminősítés. A soron ezen jelzáloglevelek állományát forint denomináció esetén az MNB által, deviza denomináció esetén az EKB által a tárgyidőszak utolsó munkanapjára meghatározott befogadási értékük 20 százalékáig lehet figyelembe venni.

**013 sor:** itt kell jelenteni a hitelintézet által, illetve hitelintézeti csoport esetén a hitelintézeti csoport tagjai által nyújtott lakossági jelzáloghiteleket, amennyiben azok 1 éven túli hátralévő lejáratúak. A jelzáloghiteleket könyv szerinti nettó értékük alapján kell feltüntetni. A jelzáloghiteleket egy összegben, a szerződés szerint hátralévő futamidő alapján kell jelenteni. A késedelmes és éven belül lejáró nem késedelmes törlesztőrészleteket is a hitel végső lejáratának megfelelően kell jelenteni. A felmondott hiteleket nem kell jelenteni.

**014. sor:** itt kell jelenteni hitelintézeti csoport esetén a hitelintézeti csoport lakástakarékpénztár tagjai által nyújtott lakossági jelzáloghiteleket, könyv szerinti nettó értékük alapján, amennyiben azok 1 éven túli hátralévő lejáratúak.

**015. sor:** itt kell jelenteni hitelintézeti csoport esetén a hitelintézeti csoport tagjai által a hitelintézeti csoporthoz tartozó lakástakarékpénztár részére nyújtott forrásokat. Amennyiben a 014. sor értéke 0, a sor értéke 0.

**016. sor:** ebben a sorban a Jmmr. szerinti jelzáloghitel-finanszírozás megfelelési mutató értékét kell megadni, amely a stabil jelzálog alapú források, valamint a finanszírozott lakossági jelzáloghitelek állományának hányadosaként számítandó ki. Az adatszolgáltató a jelzáloghitel-finanszírozás megfelelési mutató értékét három tizedesjegy pontossággal (például 0,374) jelenti.

**019. sor:** itt kell jelentenia Jmmr. 2. melléklet 2. pont a) alpontja szerinti forrás esetén a rendes fedezetben rendelkezésre álló, a Jmmr. 2. § 6. pontja szerinti lakossági jelzáloghitelek, a lakossági jelzáloghitelhez kapcsolódó, lakóingatlanon alapított különvált zálogjog, illetve a lakóingatlanon alapított jelzálogjoggal fedezett jelzáloghitel-követelésen alapított jelzálogjog fedezete mellett nyújtott refinanszírozási jelzáloghitelek és önálló zálogjog átruházása kapcsán fennálló visszavásárlási vételár-követelések értékét, valamint a Jmmr. 2. melléklet 2. pont b) és c) alpontja szerinti forrás esetén azon lakossági jelzáloghitelek vagy lakossági jelzáloghitelhez kapcsolódó, lakóingatlanon alapított különvált, önálló, valamint jelzálogjoggal fedezett jelzáloghitel-követelésen alapított zálogjogok értékét, amelyek fedezete vagy átruházása mellett a forrás bevonásra került.

**020. sor:** itt kell jelenteni a Jmmr. 2. melléklet 2. pont a) alpontja szerinti forrás esetén a rendes fedezetben rendelkezésre álló, a 019. sorban nem jelentett fedezetek értékét, valamint a Jmmr. 2. melléklet 2. pont b) és c) alpontja szerinti forrás esetén azon egyéb hitelek, különvált, önálló, valamint jelzálogjoggal fedezett jelzáloghitel-követelésen alapított zálogjogok értékét, amelyek fedezete vagy átruházása mellett a forrás bevonásra került, és a 019. sorban nem kerültek jelentésre.

**021. sor:** itt kell jelenteni a Jmmr. 2. melléklet 2. pont a) alpontja szerinti forrás esetén a rendes fedezeten kívüli fedezetek értékét. Amennyiben a Jmmr. 2. melléklet 2. pont a) alpontja szerinti források értéke 0, akkor ebben a sorban 0 érték jelentendő.

**022. sor:** itt kell jelenteni zöld jelzáloglevél esetén a rendes fedezetként összesen rendelkezésre álló, a Jmmr. 2. § 11. pontja szerinti zöld jelzáloghitelek és a Jmmr. 2. § 13. pontja szerinti zöld refinanszírozási hitelek állományát, zöld refinanszírozási jelzáloghitel esetén a fedezetül szolgáló, különvált zálogjoggal vagy jelzálogjoggal fedezett jelzáloghitel-követelés esetén az ingatlanon alapított jelzálogjoggal biztosított, a Jmmr. 2. § 11. pontja szerinti zöld jelzáloghitelek állományát.

**KONSZJMM tábla: Negyedéves jelentés a jelzáloghitel-finanszírozás megfelelési mutatóról – Konszolidált tételek**

1. A „konszolidált” fogalmat – a konszolidált felügyeleti jelentéseknél irányadó számviteli jogszabályoktól és a Hpt.-től eltérően – a Jmmr. 1. § (1) bekezdése és 3. § (3) bekezdése szerint kell értelmezni.

2. A táblát a hitelintézeti csoportot vezető hitelintézetnek kell kitöltenie, a JMM táblára vonatkozó kitöltési előírások szerint azzal, hogy az a hitelintézeti csoport tagjaival konszolidált adatokat tartalmazza.