**MNB azonosító kód: F39**

**Kitöltési előírások**

**Nem monetáris pénzügyi közvetítők statisztikai mérlege**

**I. Általános előírások**

1. A statisztikai mérleget az adatszolgáltató által alkalmazott számviteli szabályozás szerint vezetett nyilvántartások alapján kell összeállítani. A statisztikai mérlegben szerepeltetett adatok tartalmára, értékelésére vonatkozóan egyéb előírások hiányában az adatszolgáltató könyvvezetési és beszámolási kötelezettségeire vonatkozó jogszabályok az irányadóak.
2. A statisztikai mérleg az adatszolgáltató rezidens (belföldi) részére vonatkozik, a külföldi fióktelep (fióktelepek) eszközeit és forrásait ki kell hagyni. Az adatszolgáltató külföldi fióktelepe az annak átadott vagyonnal mint részesedéssel szerepeltetendő a mérleg eszköz oldalán.

**II. A táblák kitöltésével kapcsolatos részletes előírások**

A különféle eszközök, követelések összesen sorait értékvesztéssel csökkentett, értékelési különbözettel korrigált nettó értéken kell kitölteni.

A hitelkövetelések, hiteltartozások közé tartozik minden kölcsön, hitel vagy hitel jellegű követelés, kötelezettség. Ide kell sorolni a halasztott fizetésből, a pénzügyi lízingből, a faktoring ügyletből, illetve a valódi penziós ügyletből származó tételeket is. Hitelként kell jelenteni a letét, kaució, óvadék, fedezet, biztosíték céljára átadott vagy átvett összeget, a repót, a cash-poolt, a tulajdonosi kölcsönt, a nem-hitelintézeti szereplőkhöz kihelyezett vagy az általuk az adatszolgáltatónál vezetett marginszámlákat (mark-to-market betét), illetve a garanciaalapokkal szembeni kötelezettséget is.

Az adatszolgáltatónak a saját munkavállalói részére nyújtott hitelek állományát is a megfelelő szektornál, a háztartásoknál kell szerepeltetni.

Az „Adatszolgáltató-specifikus tájékoztató adat” sort csak annak az adatszolgáltatónak kell kitöltenie, akit az MNB az adatszolgáltatás teljesítésére vonatkozó kijelölésben erre külön felhívott. A sor elvárt adattartalmát az MNB a kijelölésben határozza meg.