**MNB azonosító kód: F29**

**Kitöltési előírások**

**Magyar Államkincstár (központi kezelésű előirányzatok) statisztikai vagyonmérlege**

**Általános előírások**

1. Az adatszolgáltatásban az államháztartási törvény végrehajtásáról szóló 368/2011.   
(XII. 31.) Korm. rendelet 170. § (1) bekezdése szerinti időközi mérlegjelentésben szereplő eszközöket és forrásokat kell bemutatni, a statisztikai céloknak megfelelő szerkezetben és részletezettséggel. Az adatszolgáltatásban a MÁK kezelésében lévő, az államháztartás számviteléről szóló 4/2013. (I. 11.) Korm. rendelet 1. mellékletében meghatározott központi kezelésű előirányzatok összesített adatai jelentendők.

2. Minden alkalommal adatot kell szolgáltatni a tárgyévet megelőző naptári év végéről, illetve a tárgyév adott negyedévéről (tárgynegyedévről). Amennyiben az előző év végére vonatkozó adatok változtak az előző adatszolgáltatás óta, a táblában frissíteni kell azokat a következő adatszolgáltatáskor.

Az I–III. negyedév (előzetes) adatait azok esetleges (újabb információ miatti) változása esetén nem kell újra jelenteni.

3. Az I–III. negyedév adatai, valamint a IV. negyedévre vonatkozó (előzetes) adatok becsléseket, illetve korábbi időszakra vonatkozó adatokat is tartalmazhatnak. Becslést kell alkalmazni, amennyiben a közreműködő szervezetek az adatszolgáltatási határidő előtt nem küldik meg a kezelésükben lévő eszközök, követelések, tartozások tárgyidőszaki adatait a MÁK részére.

4. Az adatszolgáltatásban minden esetben teljeskörűen kell szerepeltetni az ÁKK Zrt. és a MÁK adatait. Teljeskörűen be kell mutatni minden esetben az adott kölcsönöket (a befektetett pénzügyi eszközök és a követelések között egyaránt), a bankszámlákat, bankbetéteket (a befektetett pénzügyi eszközök és a pénzeszközök között egyaránt), a felvett hiteleket és kölcsönöket (a hosszú és a rövid lejáratú kötelezettségek között egyaránt), a kibocsátott értékpapírokat, valamint a számlavezetésből, elhelyezett betétekből eredő tartozásokat. Minden esetben teljeskörűen be kell mutatni az Európai Uniótól kapott támogatásokkal összefüggő követeléseket és tartozásokat, továbbá a deviza elszámolásokkal kapcsolatos eszközöket és forrásokat.

5. A bankszámlák (fizetési számlák) és bankbetétek állománya a számlavezető hitelintézet (MNB, más hitelintézet) nyilvántartásával egyezően szerepeltetendő az adatszolgáltatásban. Az adatszolgáltatás szempontjából hitelnek, kölcsönnek minősül minden, visszafizetési kötelezettség mellett átadott vagy átvett pénzeszköz, amely nem sorolható a bankszámlák, bankbetétek, értékpapírok vagy letétek közé.